Likumprojekts

**Grozījumi Korupcijas novēršanas un apkarošanas biroja likumā**

Izdarīt Korupcijas novēršanas un apkarošanas biroja likumā (Latvijas Republikas Saeimas un Ministru Kabineta Ziņotājs, 2002, 10. nr.; 2003, 8., 14. nr.; 2005, 2., 5., 14. nr.; 2006, 24. nr.; 2008, 24. nr.; 2009, 2., 15. nr.; Latvijas Vēstnesis, 2009, 193. nr.; 2011, 169. nr.; 2016, 57. nr.; 2017, 30., 253. nr.) šādus grozījumus:

1. Papildināt likumu ar 9.2 pantu šādā redakcijā:

"**9.2pants. Biroja noteiktie ierobežojumi personas datu apstrādei**

Birojs, pildot šajā likumā noteiktās funkcijas, personas datu apstrādi veic, par to neinformējot datu subjektu un ierobežojot tā piekļuves tiesības, ciktāl tas nav pretrunā ar tiesībaizsardzības nolūkos apstrādājamo personas datu jomu regulējošajiem normatīvajiem aktiem."

1. Papildināt likumu ar 26. pantu šādā redakcijā:

"**26. pants. Aizrādījums**

(1) Ja Biroja amatpersona ir izdarījusi kādu no šā likuma 25. panta pirmajā daļā minētajiem disciplinārpārkāpumiem, bet šis pārkāpums ir mazsvarīgs vai nav radījis nelabvēlīgas sekas, Biroja priekšnieks tai var izteikt aizrādījumu, neierosinot disciplinārlietu vai pieņemot lēmumu par disciplinārlietas izbeigšanu. Pirms aizrādījuma izteikšanas Biroja amatpersonai lūdz iesniegt rakstveida paskaidrojumu.

(2) Aizrādījumu izsaka rakstveidā (arī rezolūcijas veidā), norādot darbību vai bezdarbību, kas ietver disciplinārpārkāpuma pazīmes, un pārkāpto tiesību normu, kā arī informē par to Biroja amatpersonu, kurai tiek izteikts aizrādījums.

(3) Aizrādījums nav disciplinārsods.

(4) Tā dokumenta kopiju, kurā rakstveidā izteikts aizrādījums, pievieno personas lietai."

Ministru prezidents

Māris Kučinskis